CELEX: C2005/115/29
Language: da
Date: 2005-05-14 00:00:00
Title: Sag C-136/05: Sag anlagt den 22. marts 2005 af Kommissionen for De Europæiske Fællesskaber mod Storhertugdømmet Luxembourg

14.5.2005   
            
            
               DA
            
            
               Den Europæiske Unions Tidende
            
            
               C 115/16
            
         Sag anlagt den 22. marts 2005 af Kommissionen for De Europæiske Fællesskaber mod Storhertugdømmet Luxembourg
   (Sag C-136/05)
   (2005/C 115/29)
   Processprog: fransk
   Ved De Europæiske Fællesskabers Domstol er der den 22. marts 2005 anlagt sag mod Storhertugdømmet Luxembourg af Kommissionen for De Europæiske Fællesskaber ved Enrico Traversa og Denis Martin, som befuldmægtigede, og med valgt adresse i Luxembourg.
   Kommissionen for De Europæiske Fællesskaber har nedlagt følgende påstande:
   
               —
            
            
               Det fastslås, at Storhertugdømmet Luxembourg har tilsidesat sine forpligtelser i henhold til artikel 49 EF og 10 EF, idet det ikke har truffet de nødvendige foranstaltninger for at efterkomme Domstolens dom af 6. marts 2003 i sag C-478/01 vedrørende forpligtelsen for patentagenter til at vælge adresse hos en anerkendt fuldmægtig ved levering af tjenesteydelser.
            
         
               —
            
            
               Det pålægges Storhertugdømmet Luxembourg at betale Kommissionen en tvangsbøde på 9 100 EUR for hver dags forsinkelse med opfyldelsen af Domstolens dom i sag C-478/01 fra den dag, hvor der afsiges dom i nærværende sag, til den dag, hvor dommen i sag C-478/01 opfyldes.
            
         
               —
            
            
               Storhertugdømmet Luxembourg tilpligtes at betale sagens omkostninger.
            
         Søgsmålsgrunde og væsentligste argumenter:
   I dommen, der blev afsagt den 6. marts 2003 i sag C-478/01, har Domstolen udtalt og bestemt, at:
   
      »Storhertugdømmet Luxembourg har tilsidesat sine forpligtelser i henhold til artikel 49 EF og artikel 10 EF med hensyn til forpligtelsen for patentagenter til at vælge adresse hos en anerkendt fuldmægtig, og henset til den omstændighed, at den luxembourgske regering ikke har givet oplysninger om de nærmere betingelser for anvendelse af artikel 85, stk. 2, i lov af 20. juli 1992 om ændring af ordningen for opfindelsespatenter og artikel 19 og 20 i lov af 28. december 1988 om adgangen til erhvervene inden for håndværk, handel og industri samt til visse liberale erhverv.«
   
   I overensstemmelse med proceduren, der er fastsat i artikel 228 EF, mindede Kommissionen ved skrivelse af 19. december 2003 Storhertugdømmet Luxembourg om nødvendigheden af at efterkomme de forpligtelser, som følger af dommen i sag C-478/01, og opfordrede det til at fremsætte bemærkninger indenfor en frist på to måneder.
   Da denne skrivelse ikke blev besvaret, fremsendte Kommissionen ved skrivelse af 9. juli 2004 en begrundet udtalelse til de luxembourgske myndigheder.
   Denne begrundede udtalelse blev heller ikke besvaret.
   Da de luxembourgske myndigheder hverken har besvaret åbningsskrivelsen eller den begrundede udtalelse, som Kommissionen har blevet fremsendt til dem, er det ubestrideligt, at de endnu ikke har truffet de nødvendige foranstaltninger for at opfylde Domstolens dom i sag C-478/01.
   Med hjemmel i artikel 228 EF, stk. 2, andet afsnit, andet punktum, anfører Kommissionen i stævningen størrelsen af det faste beløb eller den tvangsbøde, som den pågældende medlemsstat skal betale, og som den under omstændighederne finder passende.
   I det foreliggende tilfælde finder Kommissionen, at en tvangsbøde på 9 100 EUR er passende i forhold til grovheden og varigheden af overtrædelsen samt henset til behovet for at give denne tvangsbøde den nødvendige afskrækkende virkning.